|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **2.** |

|  |  |
| --- | --- |
| **Előterjesztő:** | Bulcsu László, a Közgyűlés alelnöke |
| **Tárgy:** | 2022. évi tájékoztató a vármegye lakosságának egészségi állapotáról, az egészségromlást előidéző okokról, a szükséges tennivalókról |
| **Készítették:** | Dr. Bálint Bálint, vármegyei tisztifőorvos  Kondor Erika |
| **Melléklet:** | Tájékoztató Hajdú-Bihar vármegye lakosságának egészségi állapotáról, az egészségromlást előidéző okokról, a szükséges tennivalókról 2022. év adatai alapján  (Előterjesztés melléklete) |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Az egészségügyi hatósági és igazgatási tevékenységről szóló 1991. évi XI. törvény 6. § (1) bekezdésének k) pontja alapján - az egészségügyi államigazgatási szerv egészségügyi igazgatási és koordinációs feladatai körében a helyi önkormányzatokat rendszeresen, szükség esetén alkalomszerűen tájékoztatja a lakosság egészségi állapotáról, az egészség romlását kiváltó vélelmezett okokról és a szükséges tennivalókról.

Hajdú-Bihar Vármegye Önkormányzata 2023. évben is felkérte a Hajdú-Bihar Vármegyei Kormányhivatal Népegészségügyi Főosztályát, hogy a közgyűlés számára készítse el a vármegye lakosságának 2022. évre jellemző egészségi állapotáról szóló tájékoztatóját.

A tájékoztató - mely az előterjesztés mellékletét képezi - alapján megállapítható, hogy Hajdú-Bihar vármegyében, az ország többi vármegyéjéhez hasonlóan 2022. évben közegészségügyi szempontból két fő meghatározó esemény emelhető ki: a COVID-19 világjárvány lecsengése – mely nagyrészt a védőoltások általános elterjedésének köszönhető –, valamint az Ukrajna területén zajló háború okozta humanitárius menekültválság.

A COVID-19 járvány rámutatott, hogy a hazai egészségügyi rendszer átalakítása ahhoz, hogy megfeleljen a XXI. század kihívásainak, elengedhetetlen. A világjárvány időszakában az egészségügyi szektorban dolgozók bérrendezése megkezdődött, valamint megindult egy olyan átfogó szakmai egységesítés, mely vármegyei szintű koordinációt is igényel.

A 2022. év közegészségügyi összefoglalója bemutatja a vármegye gazdasági felzárkózásának jeleit, ezzel összefüggésben a kedvező demográfiai fejleményeket, majd ismerteti a vármegye egészségügyi ellátó rendszerét, külön kitérve a legfontosabb fejlesztésekre, amelyek   
2022. évben megvalósultak.

A 2022. év egészségvédelmi tevékenységei, járványügyi adatai, beleértve a COVID-19 pandémiához kapcsolódó adatokat és a környezetegészségügyi, valamint sugárbiológiai adatokat is, a tájékoztató második felében találhatóak.

Összegzésképpen elmondható, hogy a 2022. év lehetőséget teremtett az egészségügyi rendszer pandémiás időszakot követő működésének, valamint a kormányzat által tervezett változások kiindulópontjának meghatározásához, melyek alapját jelentik az idei évben elindult egészségügyi rendszer átfogó átalakításának.

Kérem a közgyűlést, hogy a tájékoztatót a határozati javaslatnak megfelelően fogadja el.

**HATÁROZATI JAVASLAT**

Hajdú-Bihar Vármegye Önkormányzata Közgyűlése az egészségügyi hatósági és igazgatási tevékenységről szóló 1991. évi XI. törvény 6. § (1) bekezdés k) pontja alapján

1./ a Hajdú-Bihar Vármegyei Kormányhivatal Népegészségügyi Főosztálya által készített, a vármegye lakosságának egészségi állapotáról szóló 2022. évi adatokat bemutató tájékoztatót elfogadja.

2./ A közgyűlés felkéri elnökét, hogy a döntésről a Hajdú-Bihar Vármegyei Kormányhivatal főispánját és a vármegyei tisztifőorvost tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. július 15.

**A határozati javaslat elfogadása egyszerű többséget igényel.**

Debrecen, 2023. június 23.

|  |
| --- |
| **Bulcsu László** |
| **alelnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |